

Anexă


Regulament
privind transferul, detașarea, delegarea şi alte proceduri referitoare la cariera procurorilor 

Cap. I - Transferul procurorilor

Art. 1 - (1) Transferul procurorilor de la un parchet la alt parchet se aprobă, la cererea celor în cauză, de Secţia pentru procurori a Consiliului Superior al Magistraturii.
(2) Transferul nu poate fi aprobat la un parchet ierarhic superior celui la care are dreptul de a funcţiona, potrivit legii. 
(3) Procurorii nu pot fi transferați la Direcția Naţională Anticorupţie, la Direcţia de Investigare a Infracţiunilor de Criminalitate Organizată şi Terorism, precum şi în cadrul Secţiei pentru investigarea infracțiunilor din justiție.
(4) Procurorii care au promovat efectiv în funcții de execuție la parchete superioare nu pot fi transferați timp de cel puțin 2 ani de la data promovării.
(5) Persoanele numite în condițiile art. 33 din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, nu pot fi transferate timp de cel puţin 3 ani de la numirea în funcţie.

Art. 2 - (1) Anunţul privind organizarea unei sesiuni de transfer se publică însoţit de o listă ce va cuprinde posturile vacante de execuţie de la toate unităţile de parchet, precum şi posturile ce urmează a se vacanta.
(2) Posturile vacante de conducere nu se ocupă prin transfer.
(3) Prin posturi ce urmează a se vacanta se înţelege acele posturi cu privire la care s-a decis, anterior publicării listei menţionate la alin. (1) sau cel târziu la data publicării acesteia, promovarea la parchetele superioare, numirea în cadrul Direcţiei Naţionale Anticorupţie, a Direcţiei de Investigare a Infracţiunilor de Criminalitate Organizată şi Terorism sau a Secţiei pentru investigarea infracțiunilor din justiție, transferul, numirea procurorilor în funcţia de judecător ori eliberarea din funcţie.
(4) Cererile de transfer se depun la Consiliul Superior al Magistraturii cel mai târziu în termen de 15 zile de la data publicării anunţului menţionat la alin. (1). Dispoziţiile art. 181 şi ale art. 182 din Codul de procedură civilă se aplică în mod corespunzător.
(5) Cererile de transfer se analizează de către Secţia pentru procurori a Consiliului Superior al Magistraturii, după împlinirea termenului prevăzut la alin. (4).
(6) La expirarea termenului prevăzut la alin. (4), Direcţia resurse umane şi organizare din cadrul aparatului propriu al Consiliului Superior al Magistraturii solicită avizul parchetelor de la care, respectiv la care se solicită transferul.
(7) Punctul de vedere se transmite în scris în termen de cel mult 5 zile de la data solicitării.
(8) Direcția resurse umane şi organizare întocmește, în termen util, un referat în care prezintă datele relevante privind cariera de procuror a solicitantului, motivele pe care se întemeiază cererea, situaţia posturilor ocupate, a posturilor vacante, a celor care urmează a se vacanta şi a posturilor temporar vacante la parchetul de la care se solicită transferul, precum şi la parchetul la care se solicită transferul, numărul cererilor de transfer formulate anterior şi motivele admiterii/respingerii acestora, precum şi menţiunea dacă pentru postul vizat s-au formulat cereri de numire a judecătorilor în funcţia de procuror. Referatul va cuprinde mențiuni privind procurorii delegaţi de la parchetul la care funcționează procurorul care solicită transferul, precum şi de la unitatea de parchet la care se solicită transferul.
(9) Referatul prevăzut la alin. (8) va cuprinde, obligatoriu, ultimele datele statistice privind volumul de activitate şi încărcătura efectivă pe procuror, inclusiv încărcătura pe schemă, la parchetele implicate în procedura de transfer, raportate la media pe ţară.
(10) Toate cererile de transfer formulate pentru un anumit post vacant, depuse la Consiliul Superior al Magistraturii, se analizează şi se soluționează în termen de două luni de la expirarea termenului prevăzut la alin. (4), în baza criteriilor prevăzute la art. 3.
(11) Procurorul poate participa, personal sau prin videoconferință, la ședința secției, în vederea susținerii cererii.
 	(12) În scopul informării procurorilor care intenționează să formuleze cereri de transfer se publică, de regulă, în prima zi lucrătoare a fiecărei luni, pe pagina de internet a Consiliului Superior al Magistraturii, lista posturilor vacante de execuție de la toate parchetele, precum şi a posturilor care urmează a se vacanta.

Art. 3 – (1) La soluționarea cererilor de transfer ale procurorilor la alte parchete vor fi avute în vedere următoarele criterii:
· volumul de activitate al parchetului de la care se solicită transferul şi la care se solicită transferul, numărul posturilor vacante şi al posturilor temporar vacante la parchetele implicate şi dificultățile de ocupare a acestora;
· specializarea procurorului;
· starea de sănătate şi situația familială;
· alte aspecte rezultate din cuprinsul avizelor transmise Secţiei pentru procurori precum şi din referatul întocmit potrivit art. 2 alin. (8) şi (9).
(2) Secția pentru procurori poate dispune transferul inclusiv pentru posturile de execuție care devin vacante, din orice motiv, ulterior publicării listei prevăzute de art. 2 alin. (1), cu condiţia ca la unitatea de parchet la care se dorește realizarea transferului să fi fost anunţat cel puţin un post în lista care a însoţit anunțul de organizare a sesiunii de transferuri.

Art. 4 - (1) Transferul unui procuror la o altă instituţie publică decât un parchet atrage eliberarea din funcţie în condiţiile art. 65 alin. (1) lit. c) din Legea nr. 303/2004, republicată, cu modificările şi completările ulterioare.
(2) Cererea de transfer însoţită de acordul scris al instituţiei la care se solicită transferul se depune la Consiliul Superior al Magistraturii.
(3) În termen de 30 zile de la depunerea la Consiliul Superior al Magistraturii a cererii de transfer la o altă instituţie publică decât un parchet, de către un procuror, Direcţia resurse umane şi organizare întocmeşte un referat cuprinzând datele relevante privind cariera solicitantului şi motivele pe care se întemeiază cererea şi îl prezintă Secţiei pentru procurori a Consiliului Superior al Magistraturii.
(4) Dacă apreciază necesar, Secţia pentru procurori a Consiliul Superior al Magistraturii invită solicitantul să îşi susţină cererea de transfer.
(5) Transferul produce efecte de la data publicării decretului de eliberare din funcţie a procurorului.

Cap. II - Detaşarea procurorilor

Art. 5 - (1) Detaşarea procurorilor la alte parchete se dispune de Secţia pentru procurori a Consiliului Superior al Magistraturii, cu acordul scris al acestora, la cererea motivată a conducătorului parchetului la care se solicită detaşarea.
(2) Detaşarea nu poate fi dispusă decât la un parchet la care procurorul are dreptul să funcţioneze.
(3) Procurorii care au promovat efectiv în funcții de execuție la parchete superioare nu pot fi detașați timp de cel puțin 2 ani de la data promovării.
(4) Persoanele numite în condiţiile art. 33 din Legea nr. 303/2004, republicată, cu modificările şi completările ulterioare, nu pot fi detaşate timp de cel puţin 3 ani de la numirea în funcţie.

Art. 6 - (1) Cererea de detaşare însoţită de acordul scris al procurorului a cărui detaşare se solicită se depune la Consiliul Superior al Magistraturii.
(2) Dispoziţiile art. 2 alin. (8) şi (9) se aplică în mod corespunzător.
(3) Dacă procurorul detaşat ocupă o funcţie de conducere în cadrul pachetului, în termen de 6 luni de la hotărârea Secţiei pentru procurori prin care s-a dispus detaşarea, optează pentru funcţia de conducere sau pentru funcţia pe care o ocupă prin detaşare.
(4) Opţiunea se formulează în scris şi se depune la Consiliul Superior al Magistraturii.
(5) În cazul în care procurorul detaşat nu a optat pentru funcţia de conducere sau nu a exprimat nicio opţiune, funcţia de conducere respectivă devine vacantă la expirarea termenului prevăzut la alin. (4). Dacă procurorul optează pentru funcţia de conducere deţinută anterior, detaşarea încetează la expirarea termenului prevăzut la alin. (4).

Art. 7 - (1) Detaşarea procurorilor la Consiliul Superior al Magistraturii, Institutul Naţional al Magistraturii, Şcoala Naţională de Grefieri, Ministerul Justiţiei şi unităţile subordonate acestuia ori la alte autorităţi publice se dispune de Secţia pentru procurori a Consiliului Superior al Magistraturii, la cererea motivată a instituţiei la care se solicită detaşarea. În cerere se menţionează şi funcţia şi atribuţiile postului în care se solicită detaşarea.
(2) Dispoziţiile art. 6 alin. (2) se aplică în mod corespunzător. 
(3) Suplimentar, referatul întocmit de Direcţia resurse umane şi organizare cuprinde şi menţiuni cu privire la natura funcţiei în care se solicită detaşarea, măsura în care aceasta corespunde statutului funcţiei de procuror şi experienţa specifică a magistratului în acel domeniu.
(4) Dispozițiile art. 6 alin. (3) – (5) se aplică în mod corespunzător.
(5) Pentru mutarea procurorului detaşat pe o altă funcţie decât cea pentru care a fost admisă cererea de detașare este necesară solicitarea acordului prealabil al Secţiei pentru procurori din cadrul Consiliului Superior al Magistraturii.

Art. 8 - (1) Procurorii care intenţionează să participe la un concurs pentru ocuparea unui post de expert naţional detaşat sunt obligaţi să solicite acordul Secţiei pentru procurori a Consiliului Superior al Magistraturii cu privire la eventuala detaşare la o instituţie sau organism a/al Uniunii Europene, anterior participării la procedurile de selecţie. 
(2) Acordul trebuie solicitat anterior participării la procedurile de selecţie şi în situaţia detaşării la alte organizaţii internaţionale.
(3) Dispoziţiile art. 6 alin. (2) şi ale art. 7 alin. (3) se aplică în mod corespunzător.

Art. 9 - Soluţionarea cererilor de prelungire a detaşării se realizează în conformitate cu dispoziţiile art. 5 - 7, care se aplică în mod corespunzător.

Art. 10 - Detaşarea procurorului poate înceta anterior duratei pentru care a fost dispusă, prin hotărârea Secţiei pentru procurori a Consiliului Superior al Magistraturii, la cererea instituţiei care a solicitat detaşarea ori a procurorului detaşat.

Cap. III - Delegarea procurorilor în funcţii de execuţie

Art. 11 - (1) Secţia pentru procurori a Consiliului Superior al Magistraturii dispune:
a) delegarea procurorilor la Parchetul de pe lângă Înalta Curte de Casaţie şi Justiţie, la Direcţia Națională Anticorupție şi Direcția de Investigare a Infracțiunilor de Criminalitate Organizată şi Terorism, sau din cadrul acestora la alte unități de parchet;
b) delegarea procurorilor în cadrul parchetelor de pe lângă curțile de apel sau din cadrul acestora la o altă unitate de parchet;
c) delegarea procurorilor de la un parchet de pe lângă judecătorie sau tribunal la un alt parchet de pe lângă judecătorie sau tribunal aflat în circumscripţia altui parchet de pe lângă curtea de apel. 
(2) Delegarea nu poate fi dispusă decât la un parchet la care procurorul are dreptul să funcţioneze.
(3) Procurorii care au promovat efectiv în funcții de execuție la parchete superioare nu pot fi delegați la alte unităţi de parchet timp de cel puțin 2 ani de la data promovării.
(4) Persoanele numite în condiţiile art. 33 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, nu pot fi delegate la alte unităţi de parchet timp de cel puţin 3 ani de la numirea în funcţie.
(5) Delegarea procurorilor de la parchetele care au prevăzută o schemă mai mare de 5 procurori poate fi obţinută doar dacă gradul de ocupare al funcţiilor de execuţie de procuror este mai mare de 70% şi nu scade sub acest procent ca efect al delegării.
(6) Delegarea se dispune doar cu acordul scris al procurorului a cărui delegare se solicită.

Art. 12 - (1) Solicitarea privind delegarea se depune de către conducătorul parchetului la care se cere delegarea la Consiliul Superior al Magistraturii. 
(2) Dispoziţiile art. 2 alin. (8) şi (9) se aplică în mod corespunzător.
(3) Solicitarea privind delegarea se transmite Consiliului cu cel puțin 20 de zile înainte de data de la care se cere delegarea.

Art. 13 – (1) Delegarea procurorilor de la parchetele de pe lângă tribunale şi de pe lângă judecătorii la alte parchete de pe lângă tribunale şi de pe lângă judecătorii din circumscripția aceluiași parchet de pe lângă curtea de apel se dispune, cu acordul scris al acestora, de procurorul general al parchetului de pe lângă curtea de apel.
(2) Procurorul general al parchetului de pe lângă curtea de apel comunică, în termen de 5 zile, Secţiei pentru procurori a Consiliului Superior al Magistraturii şi procurorului general al Parchetului de pe lângă Înalta Curte de Casaţie şi Justiţie ordinele date cu privire la delegarea procurorilor, prelungirea sau, după caz, încetarea delegării acestora.
(3) Dispoziţiile art. 11 alin. (2) – (5) se aplică în mod corespunzător.

Art. 14 – (1) Delegarea încetează:
a) la expirarea termenului pentru care a fost dispusă;
b) la cererea procurorului delegat sau a conducătorului parchetului în cadrul căruia acesta funcționează prin delegare.
	(2) Secția pentru procurori poate dispune încetarea delegării şi la cererea motivată a conducătorului parchetului din cadrul căruia a fost delegat procurorul.

Cap. IV - Delegarea procurorilor în funcţii de conducere

Art. 15 - (1) Delegarea în funcţii de conducere a procurorilor se dispune, cu acordul scris al acestora, de către Secţia pentru procurori a Consiliului Superior al Magistraturii, până la ocuparea funcţiei prin numire în condiţiile Legii nr. 303/2004, republicată, cu modificările şi completările ulterioare.
(2) Delegarea poate fi dispusă numai la un parchet la care procurorul are dreptul să funcţioneze. Procurorii care au promovat efectiv în funcții de execuție la parchete superioare nu pot fi delegați în funcții de conducere la alte parchete timp de cel puțin 2 ani de la data promovării.
(3) Propunerea de delegare se formulează de către: 
a) procurorul general al Parchetului de pe lângă Înalta Curte de Casaţie şi Justiţie pentru delegarea în funcţii de conducere a procurorului general al parchetului de pe lângă curtea de apel, a procurorului-șef al Direcţiei Naţionale Anticorupţie şi a procurorului-șef al Direcţiei de Investigare a Infracţiunilor de Criminalitate Organizată şi Terorism;
b) procurorul general al Parchetului de pe lângă Înalta Curte de Casaţie şi Justiţie sau al pachetului de pe lângă curtea de apel pentru celelalte funcţii de conducere din cadrul  acestor unităţi de parchet;
c) procurorul-şef al Direcţiei Naţionale Anticorupţie sau al Direcţiei de Investigare a Infracţiunilor de Criminalitate Organizată şi Terorism pentru  celelalte funcţii de conducere din cadrul  acestor direcții;
d) prim-procurorul parchetului de pe lângă tribunal sau al parchetului de pe lângă judecătorie pentru adjuncții acestora, precum şi pentru procurorii șefi de secție din cadrul acestor unități de parchet. 
(4) Propunerea de delegare formulată în condițiile alin. (3) lit. d) se transmite Secției pentru procurori de către procurorul general al parchetului de pe lângă curtea de apel în circumscripția căreia se află unitatea de parchet la care se propune delegarea.


Art. 16 - (1) Propunerea de delegare se transmite Consiliului Superior al Magistraturii, însoțită de următoarele:
· acordul procurorului propus pentru delegarea într-o funcție de conducere;
· declarațiile prevăzute de art. 48 alin. (11) din Legea nr. 303/2004, republicată, cu modificările şi completările ulterioare;
· în cazul prevăzut de art. 15 alin. (3) lit. d), punctul de vedere al procurorului general al pachetului de pe lângă curtea de apel în circumscripția căreia se află unitatea de parchet la care se propune delegarea, iar dacă delegarea se cere pentru o funcţie de conducere din cadrul unui parchet de pe lângă judecătorie, şi punctul de vedere al prim-procurorului parchetului de pe lângă tribunal.
(2) În cazul în care propunerea formulată are în vedere delegarea procurorului în funcţii de conducere din cadrul unui parchet de pe lângă judecătorie, aceasta va cuprinde, dacă este necesar, şi referiri la îndeplinirea condițiilor prevăzute de art. 50 alin. (5) din Legea nr. 303/2004, republicată, cu modificările şi completările ulterioare.
(3) Direcția resurse umane şi organizare întocmește, în cel mult 15 zile de la primirea propunerii, un referat în care prezintă pe scurt datele relevante privind cariera de procuror a celui propus a fi delegat şi situația funcției vacante pentru care se propune delegarea. Referatul va conține mențiuni privind depunerea înscrisurilor prevăzute la alin. (1) şi conținutul acestora.
(4) Atunci când Secția pentru procurori a Consiliului Superior al Magistraturii apreciază necesar, procurorul a cărui delegare se propune susține un interviu în fața Secției. Interviul poate fi realizat şi prin videoconferință.
(5) În cazurile prevăzute de art. 15 alin. (3) lit. c) şi d), Secţia pentru procurori a Consiliului Superior al Magistraturii comunică, în termen de 5 zile, procurorului general al Parchetului de pe lângă Înalta Curte de Casaţie şi Justiţie hotărârile date cu privire la delegarea procurorilor în funcţii de conducere, prelungirea sau, după caz, încetarea delegării acestora.

Art. 17 – (1) Delegarea încetează:
a) la expirarea termenului pentru care a fost dispusă;
b) la data la care funcția este ocupată prin numire, în condițiile Legii nr. 303/2004, republicată, cu modificările şi completările ulterioare, dacă această dată se situează în interiorul termenului prevăzut la lit. a);
c) la cererea procurorului delegat sau a conducătorului parchetului în cadrul căruia acesta funcționează prin delegare;
(2) Secția pentru procurori poate dispune încetarea delegării şi la cererea motivată a conducătorului parchetului din cadrul căruia a fost delegat procurorul.










Cap. V - Numirea procurorilor în alte funcții de conducere decât cele care se ocupă prin concurs sau examen

Art. 18 - (1) Numirea procurorilor, în temeiul art. 49 alin. (9) din Legea nr. 303/2004, republicată, cu modificările şi completările ulterioare, în alte funcții de conducere decât cele care se ocupă prin concurs sau examen, la parchetele de pe lângă judecătorii, parchetele de pe lângă  tribunale şi parchetele de pe lângă curțile de apel se face, de către Secţia pentru procurori a Consiliului Superior al Magistraturii, la propunerea procurorului general al Parchetului de pe lângă Înalta Curte de Casație şi Justiție, cu recomandarea conducătorului parchetului unde urmează să fie numit procurorul. Pot fi numiți în aceste funcții procurorii care au calificativul «foarte bine» la ultima evaluare, nu au fost sancționați disciplinar în ultimii 3 ani și îndeplinesc condițiile de vechime prevăzute de lege.
(2) Fiecare candidatură este însoțită de curriculum vitae, declarațiile prevăzute de art. 48 alin. (11) din Legea nr. 303/2004, republicată, cu modificările şi completările ulterioare, un proiect privind exercitarea atribuțiilor specifice funcției de conducere, 10 lucrări întocmite de candidat în compartimentele în care şi-a desfășurat activitatea şi de orice alte înscrisuri considerate relevante. 
(3) Pe baza candidaturilor depuse, conducătorul parchetului consultă procurorii secţiei pentru care s-a depus candidatura, cu respectarea confidenţialităţii opţiunilor, şi consemnează rezultatul într-un referat, semnat şi datat.
(4) După consultarea procurorilor, conducătorul parchetului solicită avizul consultativ al colegiului de conducere al acestui parchet.
(5) Avizul colegiului de conducere trebuie să fie motivat, pe baza elementelor privind competenţa profesională a candidatului şi a percepţiei pe care colegii o au asupra acestuia.
(6) În cazul în care pentru aceeaşi funcţie au fost depuse mai multe candidaturi, conducătorul parchetului, pe baza aprecierilor proprii, a rezultatelor consultării procurorilor secţiei şi a avizului motivat al colegiului de conducere, selectează una dintre candidaturi, pe care o înaintează procurorului general al Parchetului de pe lângă Înalta Curte de Casaţie şi Justiţie.
(7) Motivarea recomandării candidaturii procurorului selectat trebuie să cuprindă o analiză a candidaturilor depuse, temeiurile care au justificat selecţia şi motivele respingerii celorlalte candidaturi.
(8) Procurorul general al Parchetului de pe lângă Înalta Curte de Casaţie şi Justiţie, după însuşirea recomandării primite, formulează propunere motivată de numire în funcţie, pe care o transmite Consiliului Superior al Magistraturii, însoţită de candidatura depusă de procurorul selectat, precum şi de înscrisurile prevăzute la alin. (2), de avizul motivat al colegiului de conducere, de referatul privind consultarea procurorilor secţiei şi de recomandarea prevăzută la alin. (1).

Art. 19 - (1) Direcția resurse umane şi organizare întocmește, pe baza propunerii formulate, în termen de cel mult 15 zile, un referat în care consemnează:
a) evoluția carierei profesionale a procurorului propus pentru numire, cu evidențierea calificativului acordat la ultima evaluare şi, dacă este cazul, a mențiunii privind sancțiunile disciplinare aplicate în ultimii 3 ani;
b) îndeplinirea condițiilor de vechime stabilite de lege pentru funcția cu privire la care a fost depusă candidatura;
c) depunerea declarațiilor prevăzute de art. 48 alin. (11) din Legea nr. 303/2004, republicată, cu modificările şi completările ulterioare, şi a rezultatului verificării efectuate de Consiliul Național pentru Studierea Arhivelor Securității, dacă acesta s-a primit în termenul prevăzut de lege;
d) conținutul avizului motivat al colegiului de conducere şi al consultării procurorilor secţiei la care s-a propus numirea în funcția de conducere.
(2) Procurorul propus pentru numirea în funcţia de conducere va susţine în faţa Secţiei un interviu care constă în:
1. susţinerea planului managerial sub următoarele aspecte: 
0. prezentarea sintetică a secţiei pentru a cărei conducere candidează; 
0. identificarea unor eventuale disfuncţii şi vulnerabilităţi, precum şi a soluţiilor propuse pentru prevenirea şi înlăturarea acestora; 
0. propuneri pentru îmbunătăţirea activităţii manageriale a secţiei pentru a cărei conducere candidează; 
0. compatibilitatea planului managerial întocmit de candidat cu cel al conducătorului unităţii de parchet, dacă este cazul; 
1. verificarea aptitudinilor manageriale şi de comunicare, vizând în esenţă capacitatea de organizare, rapiditatea în luarea deciziilor, rezistenţa la stres, autoperfecţionarea, capacitatea de analiză, sinteză, previziune, strategie şi planificare pe termen scurt, mediu şi lung, iniţiativă, capacitatea de adaptare rapidă, capacitatea de relaţionare şi comunicare;
1. verificarea cunoştinţelor specifice funcţiei pentru care s-a depus candidatura.
(3) Interviul poate fi realizat şi prin videoconferință.
(4) Membrii Secţiei pentru procurori a Consiliului Superior al Magistraturii pot adresa candidatului întrebări referitoare la conduita şi deontologia profesională, precum şi la împrejurări rezultate din cuprinsul propunerii motivate întocmite de procurorul general al Parchetului de pe lângă Înalta Curte de Casație şi Justiție sau al avizului motivat primit din partea colegiului de conducere şi pot consulta ultimul raport de evaluare a activității profesionale a candidatului. 
(5) La interviu poate participa şi un psiholog, care, prin intermediul preşedintelui de şedinţă, poate adresa întrebări candidatului.
(6) În situaţia reînvestirii în funcţia de conducere, Secţia pentru procurori a Consiliului Superior al Magistraturii poate avea în vedere rezultatele evaluărilor anterioare ale activităţii candidatului întocmite de conducerea parchetului, precum şi rezultatele controalelor tematice efectuate de Inspecţia Judiciară cu privire la îndeplinirea atribuţiilor manageriale de către candidat.
    
Art. 20 - (1) Numirea procurorilor, în temeiul art. 55 din Legea nr. 303/2004, republicată, cu modificările şi completările ulterioare, în alte funcții de conducere în cadrul Parchetului de pe lângă Înalta Curte de Casaţie şi Justiţie, al Direcţiei Naţionale Anticorupţie şi al Direcţiei de Investigare a Infracţiunilor de Criminalitate Organizată şi Terorism se face de către Secţia pentru procurori a Consiliului Superior al Magistraturii, la propunerea procurorului general al Parchetului de pe lângă Înalta Curte de Casație şi Justiție, a procurorului şef al Direcției Naționale Anticorupție sau a procurorului-şef al Direcției de Investigare a Infracțiunilor de Criminalitate Organizată şi Terorism, după caz, cu recomandarea conducătorului secției, sau, după caz, al serviciului din cadrul acestui parchet sau al acestei direcții.
(2) Pot fi numiți în funcțiile de conducere prevăzute la alin. (1) procurorii care nu au fost sancționați disciplinar în ultimii 3 ani și au o vechime în funcţie de minimum 10 ani.
(3) Prevederile art. 18 alin. (2) – (7) se aplică în mod corespunzător.
(4) Procurorul general al Parchetului de pe lângă Înalta Curte de Casație şi Justiție, procurorul-şef al Direcției Naționale Anticorupție, respectiv procurorul-şef al Direcției de Investigare a Infracțiunilor de Criminalitate Organizată şi Terorism, după însușirea recomandării primite, formulează propunere motivată de numire în funcție, pe care o transmite Consiliului Superior al Magistraturii, însoțită de candidatura depusă de procurorul selectat, precum şi avizul colegiului de conducere, de referatul privind consultarea procurorilor secției, serviciului sau biroului, după caz, şi de recomandarea prevăzută la alin. (1).
(5) Procurorul propus pentru numirea în funcția de conducere va susține un interviu în faţa Secţiei pentru procurori. Prevederile art. 19 se aplică în mod corespunzător.

Art. 21 - (1) Numirea procurorilor în condițiile art. 54 alin. (1) din Legea nr. 303/2004, republicată, cu modificările şi completările ulterioare, se face de Președintele României, la propunerea ministrului justiției, cu avizul Secției pentru procurori a Consiliului Superior al Magistraturii, dintre procurorii care au o vechime minimă de 15 ani în funcția de judecător sau procuror.
(2) În vederea emiterii avizului, împreună cu propunerea ministrului justiției, se depun la Consiliul Superior al Magistraturii declarațiile prevăzute de art. 48 alin. (11) din Legea nr. 303/2004, republicată, cu modificările şi completările ulterioare, un proiect privind exercitarea atribuțiilor specifice funcției de conducere pentru care se emite avizul, un curriculum vitae al candidatului, 10 lucrări întocmite de candidat în compartimentele în care şi-a desfășurat activitatea şi orice alte înscrisuri considerate relevante.
[bookmark: _GoBack](3) Dispozițiile art. 20 alin. (5) se aplică în mod corespunzător.
(4) Avizul se emite de către Consiliul Superior al Magistraturii în termen de 30 de zile.

